kardosdrur/scandi-wiki huggingface dataset:
Henrik Bielke (rigsadmiral)

Hendrik 'Henrik' Bielke (født 13. januar 1615 på Elingård i Norge, død 16. marts 1683 i København) var en norsk søofficer og var en periode øverstbefalende for den danske flåde. Han var søn af kansleren i Norge, Jens Bielke, og dermed bror til den norske overgeneral Jørgen Bielke og Ove Bielke som efterfulgte sin far som kansler.

Som ung blev Henrik Bielke indskrevet på universitetet i Padua men søgte over i en militær løbebane. Sin første tjeneste fik han hos prins Frederik Hendrik af Nederlandene og her blev han hofjunker i 1640. Den samme titel fik han af den danske Christian IV, som også udnævnte ham til major, selvom han opholdt sig mest i Oranien.

I februar 1644 vendte han tilbage til Danmark og herfra blev han sendt til sit fødeland, Norge, for at stå under Hannibal Sehested som på det tidspunkt var statholder. Han kæmpede mod svenskerne i Torstenson-krigen. Efter fredsslutningen i 1645 søgte han igen udenlands; han kom bl.a. til Holland hvor han stod under den danske gesandt Corfits Ulfeldt. Tilbage i Danmark blev han lensmand på Island og blev desuden slået til ridder.

Hans militærkarierre tog en drejning i 1653, da han forlod landtropperne og i stedet blev søofficer. Han udførte forskellige overvågnings- og konvojeringsopgaver, men det blev snart til regulær krigstjeneste da Karl Gustav-krigen nærmere sig i 1657, og han blev da udnævnt til vice-rigsadmiral. Under den første del af krigen deltog han i forskellige slag og træfninger i Østersøen. Krigshandlingerne ophørte for en periode efter Roskilde-freden, men snart blussede krigen op igen og København blev belejret. Bielke opererede i Øresund og søgte bl.a. at støtte hollænderne under Slaget i Øresund.

I forlængelse af sin militærkarriere fik han også politisk magt og blev udnævnt til rigsråd i 1660 og støttede derefter Frederik III's indførelse af enevælden. I 1660 blev han præsident for Admiralitetet og i 1662 blev han udnævnt til rigsadmiral samt medlem af statskollegiet og Højesteret. Hans blev en trofast ven af Corfitz Ulfeldt og Leonora Christina, og det har muligvis svækket hans stilling; i den skånske krig førte han ingen kommando, men havde en administrativ funktion i København.

I 1679 fratrådte han admiralitetet på grund af alder.

Kilder 
 Dansk biografisk leksikon, 1. udgave

Eksterne henvisninger 
 

Personer i Karl Gustav-krigene fra Danmark-Norge
Danskere i 1600-tallet
Lensmænd på Island
Amtmænd over Island
Rigsråder fra Danmark
Rigsadmiraler fra Danmark
Henrik
Riddere af Dannebrog (1671-1808)
Personer i Dansk Biografisk Leksikon
Højesteretsdommere fra Danmark
Godsejere fra Danmark
Sibiu

Sibiu () er administrativt center i Sibiu distrikt, Transsylvanien i Rumænien. Byen ligger ved floden Olt og har  indbyggere.

Sibiu er en af Rumæniens rigeste byer og modtager mange udenlandske investeringer. Blandt andre har Siemens en større produktion i byen.

Sibiu, der er grundlagt i 1190 af saksiske bosættere (tysk: Siebenbürger Sachsen), har en alsidig historie. Byen byder på mange seværdigheder og et rigt kulturliv. Sibiu huser et stort universitet.

Hermann Oberth, en af de tidligste raketforskere, blev født her i 1894.

Klaus Johannis, Rumæniens præsident fra 2014, var borgmester i Sibiu fra 2000 til 2014.

Sibiu var Europæisk kulturhovedstad i 2007.

Galleri

Referencer

Eksterne henvisninger 

 Sibiu Europæisk Kulturhovedstad

Byer i distriktet Sibiu
Transsylvanien
Europæisk kulturhovedstad

Europæisk kulturhovedstad (tidl. Europæisk kulturby) er et initiativ lanceret af EU's ministeråd i 1985, som har til formål at "bidrage til at bringe EU's befolkninger nærmere hinanden". Den europæiske kulturhovedstad udpeges hvert år af Rådet på grundlag af en indstilling fra Europa-Kommissionen.

Kulturhovedstæder

Tidligere 
 1985: Athen (Grækenland)
 1986: Firenze (Italien)
 1987: Amsterdam (Holland)
 1988: Vestberlin (Vesttyskland)
 1989: Paris (Frankrig)
 1990: Glasgow (Skotland)
 1991: Dublin (Irland)
 1992: Madrid (Spanien)
 1993: Antwerpen (Belgien)
 1994: Lissabon (Portugal)
 1995: Luxembourg (Luxembourg)
 1996: København (Danmark)
 1997: Thessaloniki (Grækenland)
 1998: Stockholm (Sverige)
 1999: Weimar (Tyskland)
 2000: Avignon (Frankrig), Bergen (Norge), Bologna (Italien), Bruxelles (Belgien), Helsinki (Finland), Krakow (Polen), Prag (Tjekkiet), Reykjavík (Island), Santiago de Compostela (Spanien)
 2001: Rotterdam (Holland), Porto (Portugal)
 2002: Brügge (Belgien), Salamanca (Spanien)
 2003: Graz (Østrig)
 2004: Genova (Italien), Lille (Frankrig)
 2005: Cork (Irland)
 2006: Patras (Grækenland)
 2007: Luxembourg (Luxembourg) — Sibiu (Rumænien)
 2008: Liverpool (Storbritannien) — Stavanger (Norge)
 2009: Linz (Østrig) — Vilnius (Litauen)
 2010: Essen (Tyskland) — Pécs (Ungarn) — Istanbul (Tyrkiet)
 2011: Turku (Finland) — Tallinn (Estland)
 2012: Guimarães (Portugal) — Maribor (Slovenien)
 2013: Marseille (Frankrig) — Košice  (Slovakiet)
 2014: Umeå  (Sverige) — Riga (Letland)
 2015: Mons (Belgien) — Plzeň  (Tjekkiet)
 2016: San Sebastián (Spanien) — Wrocław (Polen)
 2017: Aarhus (Danmark) — Pafos (Cypern)
 2018: Leeuwarden (Holland) — Valletta (Malta)
 2019: Matera (Italien) — Plovdiv (Bulgarien)

Nuværende 
 2020: Galway (Irland) — Rijeka (Kroatien)

Kommende 
 2021: Timișoara (Rumænien) — Novi Sad (Serbien) — Eleusis (Grækenland) 
 2021: Kaunas (Litauen) — Esch (Luxembourg)

Landefordeling 1985-2019 

Luxembourg er til og med 2011 den eneste by der har været kulturhovedstad to gange (1995 og 2007).

Referencer

Eksterne henvisninger

 European Cultural Capital  Report 3  (2011) En rapport af Robert Palmer, Greg Richards og Diane Dodd. Association for Tourism and Leisure Education (ATLAS)
 The Commission proposes countries to host European Capitals of Culture after 2019 
 

Hovedstæder i Europa
Kulturhovedstad
Farmerhold

Et farmerhold (amr.: Farm Team) er et begreb hentet fra professionel nordamerikansk sport. Udtrykket bruges om et hold i en lavere rangerende liga, der gennem en formaliseret aftale udvikler og leverer spillere til et hold i en højere rangerende liga. Det vil typisk dreje sig om yngre spillere, der ikke anses for at være tilstrækkeligt gode til at spille i den højere rangerende liga.

Mekanisme 
Fordelene ved en sådan aftale er til at få øje på for begge parter: For det højere rangerende hold (Hold A) giver et sådant arrangement mulighed for at yngre spillere får mere spilletid, og dermed bedre muligheder for at udvikle sig.

For det lavere rangerende hold (Hold B) er aftalen med til at holde lønomkostningerne nede, idet lønudgifterne typisk udelukkende vil blive dækket af Hold A. Samtidig kan Hold A kalde en spiller op med kort varsel, f.eks. i tilfælde af skader.

Ordningen kan minde om forholdet mellem et førstehold og et andethold, som det kendes i f.eks. europæisk klubfodbold, men der er et par væsentlige forskelle:

Således er de to hold langtfra altid placeret i samme by, og der kan således være betydelige rejseudgifter forbundet med at flytte rundt på spillerne mellem de to hold. Samtidig vil spillernes kontrakter typisk være udformet på en sådan måde at de får betydeligt mindre udbetalt i den tid der tilbringes på Hold B, ofte under 25 procent af den løn de ville have fået på Hold A. Desuden er det ikke nødvendigvis alle spillere på Hold B, der står til rådighed for Hold A.

Eksempler på farmerhold 
Rangordnet efter styrkeforhold med den bedste liga nævnt først:

NHL ⇿ AHL ⇿ ECHL
MLB ⇿ "AAA" ⇿ "AA" ⇿ "A" ⇿ Rookie.

Sportsligaer
Køge Gymnasium

Køge Gymnasium er en uddannelsesinstitution i Køge med gymnasium og hf-kursus.

Gymnasiet blev etableret i 1962, og de nuværende bygningerne blev taget i brug i 1963. Arkitekter var Andersen & Besiakov samt Heiberg. Der er 39 STX-klasser fordelt på 3 årgange og 4 hf-klasser, hvilket giver gymnasiet et samlet antal elever på mellem 1100-1200 og 120 ansatte.

Gymnasiet har partnerskoler i Frankrig, Indien, Sverige, Tyskland og USA, hvor elever kan sendes på udveksling.

Series rectorum 
 1962-1979 Henrik Bertelsen
 1979-2009 Jørn Glerup
 2010 – 2023 Peter Schiødt
 2023 – Nu Steffen Møllegaard Iversen

Kendte studenter fra Køge Gymnasium 
 1966: Anne Marie Ejrnæs, forfatter
 1974: Peter Aalbæk Jensen, filmproducent
 1977: Jacqueline Friis-Mikkelsen, erhvervsleder
 1985: Jeanette Binderup-Schultz, skuespiller
 2000: Marie Stærke, politiker, Køges borgmester
 2000: Søren Larsen, fodboldspiller
 2008: Faustix, DJ og musikproducer
Ukendt: Mads Brandbyge (f. 1969), professor i fysik

Eksterne henvisninger 
Køge Gymnasium

Noter 

Gymnasier i Danmark
Gymnasium
Etableret i 1962
Uddannelse i Køge
International Ice Hockey Federation

International Ice Hockey Federation (IIHF) er den øverste internationale organisation indenfor ishockeyverdenen og står bl.a. for at arrangere VM i ishockey og Junior-VM i ishockey. Organisationen blev stiftet i 1908 og havde i december 2010 i alt 69 medlemslande som medlemmer.

IIHF er således ishockeyens svar på fodboldens FIFA. På trods af IIHF's status som øverste internationale organ indenfor sporten, har IIHF ikke haft voldsomt stor indflydelse på sporten i Nordamerika og særligt overfor NHL har der historisk set været et vist modsætningsforhold.

Organisationen har sit hovedsæde i Zürich, Schweiz. Præsident for IIHF er siden 1994 René Fasel, Schweiz.

Eksterne henvisninger 

 International Ice Hockey Federations officielle hjemmeside 

Ishockeyforbund
Etableret i 1908
Internationale sportsorganisationer
Hygroskopi

Hygroskopisk er en betegnelse for stoffer der nemt optager vanddamp fra omgivelserne. Der findes mange materialer som er hygroskopiske, f.eks. træ, honning, ethanol, koncentreret svovlsyre og koncentreret natriumhydroxid.

Anvendelse 
Et eksempel på udnyttelse af denne egenskab er affugtning af luften i campingvogne. Til dette formål benyttes kalciumklorid (CaCl2), der kan optage vand og danne hydratet CaCl2 * 6 H2O.

Hygroskopi spiller en vigtig rolle for materialers holdbarhed, specielt for materialer der er sammensat af andre materialer, som hver for sig ikke er lige hygroskopiske.

I et kemilaboratorium er det specielt vigtigt at opbevare hygroskopiske stoffer i fugtfrie omgivelser. Når stofferne optager fugt øges deres masse, og ved afvejning af stofferne får man derfor et forkert mål for hvor meget stof der er afvejet.

Nogle stoffer, som f.eks. kalciumklorid er så hygroskopiske, at de på sigt kan optage så meget vand, at de selv opløses i det.

Kemi
Walkman

En walkman er en transportabel kassettebåndafspiller, introduceret af Sony sidst i 1970'erne. Man satte fx afspilleren i bukselinningen eller i en lomme og hørte bånd via hovedtelefoner. I dag er walkman'en nærmest en kuriositet fra 'gamle dage', da den er blevet afløst af f.eks. discman og MP3-afspiller.

Selve navnet 'walkman' er et varemærke fra Sony, der således også er den eneste producent, der har givet deres produkter dette navn. Dog er ordet i folkemunde dækkende over alle kassettebåndafspillere i rammestørrelse. Navnet og logoet har desuden efterfølgende været anvendt til en række nyere produkter til markedet for transportable musikafspillere, men er fra starten af 2015 blevet udfaset til fordel for nye varemærker.

Eksterne henvisninger 

 Sony: Historisk oversigt over "personal audio"
 Sony Ericsson Walkman Phones

Referencer 

Medieafspillere
Gian Domenico Romagnosi

Gian Domenico Romagnosi (født 11. december 1761, Parma, død 8. juni 1835, Milano) var en italiensk filosof, økonom og jurist

Romagnosi menes at være den første person, der publicerede resultater, der antydede en sammenhæng mellem elektricitet og magnetisme. Det skete allerede i 1802, næsten to årtier før H.C. Ørsteds opdagelse af den samme sammenhæng i 1820. Romagnosis beretning om, hvordan en elektrisk strøm fra en voltasøjle fik en kompasnål til at slå ud, blev trykt i en italiensk avis og blev derfor i det store og hele overset af samtidens videnskabelige miljø.

Referencer

Eksterne henvisninger 

Fysikere fra Italien
Filosoffer fra Italien
Økonomer fra Italien
Djævelens advokat

Djævelens advokat (lat. advocatus diaboli) er en uofficiel betegnelse på den kirkelige embedsmand troens advokat eller troens fremmer (lat. promotor fidei), som er medlem af kongregationen for helligkåringer i den katolske kirke. 

Under kanoniseringsprocesser (helligkåring) mellem 1587 og 1983 var det embedsmandens opgave at fremlægge argumenter og eventuel dokumentation som sagde at personerne det var tale om, ikke burde blive helgener. Man kan sige at han talte djævelens sag idet han modarbejdede udkåringen af hellige personer.

I overført betydning er djævelens advokat en som kommer med kritiske indvendinger, negative synspunkter og pessimistiske spådomme, særlig når de øvrige debattanter er enige og optimistiske. Vedkommende kan være i udgangspunktet negativt indstillet, eller kan have fået tildelt en sådan rolle i gruppen, eller indtager denne position på eget initiativ for at belyse en sag bedre.

Se også 
 Helgenkåring
 Polemik

Romerskkatolske kirke
Kirkelige titler
Idiomer
Søren Berg

Søren Berg Andersen (født 15. maj 1976) er en tidligere dansk fodboldspiller, som senest spillede for FC Vestsjælland. Han kunne bruges både på kanten og helt i front. Han blev først fuldtidsprofessionel som 24-årig.

Karriere

OB 
Han kom til Odense Boldklub fra Dalum IF i juli 2000, og siden debuten den 29. juli 2000 mod Brøndby IF blev det til 221 kampe og 49 mål i den stribede trøje. Han blev i 2005 kåret til årets spiller i OB af klubbens spillere, sponsorer og personale.

Viking Stavanger 
I oktober 2005 forlængede Berg sin aftale med OB frem til sommeren 2008, men allerede i juni 2006 forlod han klubben, da han blev solgt til den norske Tippeliga-klub Viking Stavanger.

Randers FC 
I 2008 vendte Berg tilbage til dansk fodbold, da Randers FC hentede ham på en treårig aftale. Aftalen med Randers blev indgået et halvt år før han tiltrådte i klubben. Randers forsøgte at hente ham allerede efterårssæsonen 2007, men den norske klub ville ikke lade Berg gå tidligere end 2008. Da han ankom til Randers FC var han klubbens dyreste spiller nogensinde.

AGF 
I januar 2011 skiftede han til AGF på en fri transfer, hvor han var med til at sikre klubben tilbagevending til Superligaeen i sommeren 2011. I april 2012 fik han forlænget sin kontrakt med Aarhus-klubben frem til sommeren 2013. Han forlod dog klubben allerede med udgangen af 2012, da han blev enig med klubben om at ophæve aftalen et halvt år før tid.

FC Vestsjælland 
Den 8. januar 2013 offentliggjorde 1. divisionsklubben FC Vestsjælland at man transferfrit havde hentet Søren Berg til klubben på en halvanden årig kontrakt.

I starten af februar 2014 meddelte Søren Berg, at han til sommer ville indstille sin karrieren som fodboldspiller. Han sagde dermed også følgende: "Det er helt slut bagefter. Det kan blive noget oldboys med de gamle gutter fra OB. Men nej, jeg skal ikke have mere med fodbold at gøre." Han forsatte eftetfølgende: "Jeg har ikke svært ved at have motivationen. Men det er jo ikke mig, der bestemmer det. Men hvis der bliver brug for mig, er jeg helt sikker klar.!

Eksterne henvisninger 

 Søren Berg, all-time Superstats.dk

Referencer 

Fodboldspillere fra Danmark
Fodboldspillere fra Odense Boldklub
Fodboldspillere fra Viking FK
Fodboldspillere fra Randers FC
Fodboldspillere fra AGF
Fodboldspillere fra FC Vestsjælland
Personer fra Odense
Centrum Aften

Centrum Aften var en Nordjysk gratisavis, der husstandsomdeltes. Avisen, der blev udgivet af Nordjyske Medier, udkom føste gang mandag d. 14. august 2006 i Aalborg, og sidste gang fredag d. 29. juni 2007.

Avisen var koblet tæt sammen med websitet DitCentrum, der blev nedlagt i 2012. På websitet kunne man oprette sine egne nyheder, blogs og billedgallerier.

Aviser fra Danmark
Etableret i 2006
Ophørt i 2007
Nordjyske Medier
Dansk Rugby Union

Dansk Rugby Union (DRU) er stiftet i 1950 af Eigil Hemmert Lund. DRU har omkring 2.500 medlemmer og mere end 30 klubber.

Foreningen organiserer DRU Superliga, der er den højeste liga i den nationale rugbyliga i Danmark.

Historie
Rugby Union er blevet spillet i Danmark siden 1931, men Dansk Rugby Union blev ikke dannet før 1950. 

DRU blev en del af Danmarks Idrætsforbund i 1971 og senere dette år blev de medlem af FIRA-AER (Europæisk Rugby Union). I 1974 var DRU med til at danne Nordisk Rugby Union (i dag Skandinavisk Rugby Union). 

I 1988 blev Dansk Rugby Union en del af International Rugby Board.

Se også 
 Danmarks herrelandshold i rugby union

Ekstern kilde 
 Officiel hjemmeside

Kilder

Rugby Union
Rugby Union
Etableret i 1950
Lucien Petit-Breton

Lucien Georges Mazan (18. oktober 1882 – 20. december 1917) var en argentinsk cykelrytter (pseudonym: Lucien Petit-Breton). Han blev født i Bretagne i Frankrig, men flyttede som 6-årig til Argentina med sine forældre. Han fik argentinsk statsborgerskab.

Hans cykelkarriere startede, da han vandt en cykel i et lotteri. Hans far ønskede, at han skulle tage et "rigtigt" job. Derfor antog han kælenavnet Lucien Breton. Senere ændrede han det til Petit-Breton, da der allerede var en anden cykelrytter ved navn Lucien Breton.

Hans første vigtige sejr var det argentinske mesterskab i banecykling. I 1902 blev han indkaldt til den franske hær, så han flyttede tilbage til Frankrig. To år senere vandt han Boule d'Or, en vigtig begivenhed inden for banecyklingen. I 1905 slog han timerekorden på Buffalo-cykelbanen i Paris med en fart på 41,110 km/t. Samme år begyndte han at deltage i landevejsløb og blev hurtigt nr. 2 i Tour de France.

I 1907 og 1908 vandt han Touren, hvad der gjorde ham til den første dobbelte vinder. I 1907 vandt han også den første udgave af Milano-San Remo og i 1908 vandt han Paris-Bruxelles, som blev hans sidste store sejr. Udbruddet af 1. verdenskrig markerede enden på hans karriere. Han gik ind i den franske hær. Lucien Mazan døde i 1917, da han stødte mod en kørende bil ved fronten nær Troyes.

Eksterne henvisninger

Mandlige cykelryttere fra Argentina
Tour de France-vindere
Captain Jack

Captain Jack var et tysk eurodance band, der hittede i 1995 med sangen "Captain Jack".

Forsangeren i Captain Jack var Franky Gee, som blev hos bandet til sin død i 2005. Bandet har dog altid haft en sangerinde, som dog har været skiftet ud flere gange. Liza Da Costa (1995-1998), Maloy (1999-2000), Illi Love (1999-2000), og Sunny (2001-2005).

Captain Jack blev hurtigt lagt mærke til, pga. deres usædvanlige fremtræden som et militær band. Franky Gee, der spillede rollen som Captain Jack, var klædt ud som en krigskaptajn, og musikvideoerne indeholdte næsten altid krigsrelaterede scener, såsom boot camp træninger, og en masse andet.

Franky Gee døde d. 22. oktober 2005, efter han fire dage tidligere blev indlagt.

Captain Jack var et af de mange bands som hittede i midten af 90'erne, men som hurtigt uddøde da Eurodance manien forsvandt hen mod slutningen af årtiet.

Musikgrupper fra Tyskland
Franky Gee

Francisco Alejandro Gutierrez, mere kendt som Franky Gee (19. februar 1962 – 22. oktober 2005) var en amerikansk rapper og sanger. Franky Gee blev mest kendt i rollen som Captain Jack, i bandet af samme navn.

Eksterne henvisninger 
 

Dj's fra USA
Personer fra Havana
SmackDown!

WWE SmackDown er et amerikansk tv-program, der bliver produceret af World Wrestling Entertainment. Det sendes på den amerikanske tv-station USA Network i USA. SmackDown henviser også til ét af organisationens to brands (RAW og SmackDown), og SmackDowns wrestlere, dommere, kommentatorer optræder primært kun på SmackDown og WWE's månedlige pay-per-view-shows.

Showet blev sendt første gang 26. august 1999 på den amerikanske tv-station UPN og blev WWE's andet ugentlige tv-program sammen med RAW. Indtil 9. september 2005 blev showet sendt torsdag aften, men har siden været vist tirsdag aften. I 2006 flyttede programmet over på The CW, men i oktober 2008 flyttede programmet til dets nuværende kanal MyNetworkTV. I modsætning til RAW vises SmackDown ikke live, men optages i stedet for tirsdag aften. Nogle gange optager man endda to SmackDown-shows ad gangen for at spare penge.

På SmackDown-brandet er der skrevet kontrakt med mange af WWE's mest populære (og upopulære) wrestlere, heriblandt Randy Orton, A.J. Styles, Baron Corbin, Chris Jericho, Jinder Mahal, The Undertaker, Kevin Owens og John Cena. Showet bliver kommenteret af Tom Phillips, JBL og David Otunga.

Titler 

SmackDown-brandet råder over 4 af World Wrestling Entertainments 12 titler:

 WWE Championship (SmackDowns VM-titel)
 WWE Intercontinental Championship
 WWE SmackDown Women's Championship
 WWE Smackdown Tag Team Championship

Se også 
 RAW
 WWE NXT

Wrestling i USA
Tv-programmer fra USA
WrestleMania X8

WrestleMania X8 var den 18. udgave af pay-per-view-showet WrestleMania produceret af World Wrestling Federation. Det var det sidste WrestleMania-show, der fandt sted under WWF-navnet, da organisationen nogle måneder efter skiftede navn til World Wrestling Entertainment. Showet fandt sted d. 17. marts 2002 fra SkyDome i Toronto, Ontario, Canada, hvor 68.238 tilskuere bl.a. oplevede den historiske kamp mellem The Rock, og Hollywood Hogan. 

Showets main event var en VM-titelkamp mellem Chris Jericho og Triple H. Showet huskes dog nok mest for den historiske Icon vs. Icon Match mellem The Rock og Hollywood Hogan. Det var Hogans første WrestleMania siden WrestleMania IX i 1993, hvor han ellers vandt VM-titlen fra Yokozuna. Det var første og eneste gang, at Hogan wrestlede under ringnavnet Hollywood Hogan (en karakter, som han havde skabt, mens han var i World Championship Wrestling (1994-2000) og var leder af nWo). Efter kampen mod The Rock blev Hogan angrebet af Kevin Nash og Scott Hall fra nWo, og det endte dermed Hogans deltagelse i nWo. Derudover var der også en historisk kamp mellem Ric Flair og The Undertaker på programmet.

Resultater 
 WWF Intercontinental Championship: Rob Van Dam besejrede William Regal
 WWF European Championship: Diamond Dallas Page besejrede Christian
 WWF Hardcore Championship: Maven skulle forsvare sin titel mod Goldust, men igennem hele aftenen skiftede bæltet med den utrolige 24/7-regel hænder utallige gange
 Kurt Angle besejrede Kane
 The Undertaker besejrede Ric Flair i en No DQ Match
 Edge besejrede Booker T
 Steve Austin besejrede Scott Hall
 WWF World Tag Team Championship: Billy og Chuck besejrede Hardy Boyz, Dudley Boyz og APA
 The Rock besejrede Hollywood Hogan
 WWF Women's Championship: Trish Stratus besejrede Jazz og Lita
 WWF Undisputed Championship: Triple H besejrede Chris Jericho

Eksterne henvisninger 

Wrestling
Wrestling i 2002
Hønsegård

En hønsegård er en indhegning til høns. Størrelse og udformning kan variere, men hønsegårde er for det meste placeret i forbindelse med et hønsehus. I produktionsindustrien går skrabehøns og økologiske høns på græs i hønsegårde, mens burhøns ikke kommer ud.

Hønsegårde er ikke kun vigtige for hønsenes trivsel, men de kan også hjælpe med at opretholde et sundt og rent miljø for hønsene. Ved at give høns adgang til udendørsområder, kan de spise græs, blade, insekter og andre naturlige fødekilder, som hjælper med at give en afbalanceret kost. Derudover hjælper det også med at reducere risikoen for sygdomme og infektioner, da hønsene ikke bliver tvunget til at opholde sig i lukkede, tætte og potentielle overfyldte omgivelser.

Udover at give frihed til hønsene, så kan hønsegårde også hjælpe med at beskytte hønsene mod rovdyr såsom ræve, katte, hunde og rovfugle, der kan true dem. En velfungerende hønsegård med et sikkert hegn og en solid konstruktion kan forhindre rovdyr i at trænge ind og angribe hønsene.

Landbrugsbygninger